《与衍斯道赋天平白云泉》
明代·守仁

山君夜移东海水，分得灵泉白云底。老禅卓锡住泉头，坐看泉云与云起。

湛湛寒光玉镜圆，波心照见苍龙眠。半峰秋色漾晴雪，五丈石影浮青莲。

南岳枯湫何足数，惠山断浣侵草莽。幻人跑虎笑寰中，何物品茶誇陆羽。

真源下极沧溟深，欲探其委谁能寻。泾清渭浊那复辩，云行坎止俱无心。

我求范老读书处，遂向云中问归路。久嗟尘海混凡云，细酌清泠得真趣。

临池载拂焦尾桐，水云弹彻潇湘空。会分一滴化甘露，坐令万国皆清风。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。